Цветан Ангелов
Рачовата болест

chitanka.info

По болест Рачо не прекрачи

училищния праг и днес.

По болест Рачо наш не рачи

да иде с кринче за овес.

По болест не поля фиданка,

леха цвекло не прекопа.

По болест легна той на сянка

под разцъфтялата липа.

По болест не дойде в обора

малачето да напои.

А беше обещал на сбора,

че все край него ще стои.

По болест Рачо не насече

за огъня едно дръвце.

По болест той е скръстил вече

изнежените си ръце.

Ех, болест… Легна той от нея.

Ала от нея не закрея.

От нея Рачо затлъстя,

че

мързел

се нарича тя!

Заслуги

Имате удоволствието да четете тази книга благодарение на Моята библиотека и нейните всеотдайни помощници.

Лого на Моята библиотека
http://chitanka.info

Вие също можете да помогнете за обогатяването на Моята библиотека. Посетете работното ателие, за да научите повече.